b"\n_START_ARTICLE_\nPsilai\n_START_PARAGRAPH_\nPsilai (gr. \xcf\x88\xce\xb9\xce\xbb\xce\xbf\xce\xaf, vns. \xcf\x88\xce\xb9\xce\xbb\xcf\x8c\xcf\x82 'nuogas, nurengtas') \xe2\x80\x93 itin lengvi p\xc4\x97stininkai, veik\xc4\x99 kaip skirmi\xc5\xa1eriai ir ap\xc5\xa1audytojai._NEWLINE_Terminu psilai da\xc5\xbenai vadino \xc4\xafvairius be\xc5\xa1arvius ar lengvai \xc5\xa1arvuotus p\xc4\x97stininkus, nors juos da\xc5\xbenai taip pat vadino specialesniais pavadinimais \xe2\x80\x93 gimnitai ('nuogieji'), evzonai ('lengvai \xc5\xa1arvuotieji'), grosfomachai ('kalavijininkai'), akontistai ('akstininkai'), sfendonitai ('svaidyklininkai'), toksotai ('lankininkai') ar litobolai ('akmensvaid\xc5\xbeiai')._NEWLINE_Peltastai ('skydininkai') da\xc5\xbenai laikomi tarpine p\xc4\x97stinink\xc5\xb3 forma, juos kartais priskiria hoplitams, kartais - psilams._NEWLINE_Graik\xc5\xb3 ir bizantie\xc4\x8di\xc5\xb3 literat\xc5\xabroje psilai minimi kaip lengvieji p\xc4\x97stininkai, ginkluoti svaidomaisiais ginklais, gebantys kautis padrikoje rikiuot\xc4\x97je.\n_START_SECTION_\nPsilai senov\xc4\x97s Graikijoje\n_START_PARAGRAPH_\nSenov\xc4\x97s Graikijoje psilai paprastai b\xc5\xabdavo i\xc5\xa1 skurd\xc5\xbeiausi\xc5\xb3 pilie\xc4\x8di\xc5\xb3 sluoksni\xc5\xb3. Kartais jais tapdavo net nelaisvieji, pavyzd\xc5\xbeiui, Peloponeso helotai. Psilai b\xc5\xabdavo ginkluoti \xc4\xafvairiais svaidomaisiais ar \xc5\xa1audomaisiais ginklais, pvz., lankais (toxa), akstimis (akontia), svaidykl\xc4\x97mis (sfendonai) ar tiesiog akmenimis (lithoi). \xc5\xa0arv\xc5\xb3 netur\xc4\x97davo, paprastai b\xc5\xabdavo ir be skyd\xc5\xb3. Savigynai gal\xc4\x97jo tur\xc4\x97ti durklus ar trumpus kalavijus._NEWLINE_Psilus treniruodavo kaip skirmi\xc5\xa1erius. J\xc5\xb3 u\xc5\xbeduotis b\xc5\xabdavo prie\xc5\xa1 susiremiant falangoms trikdyti prie\xc5\xa1ininko falang\xc4\x85, stengtis j\xc4\x85 dezorganizuoti ir ginti savo falang\xc4\x85 nuo prie\xc5\xa1ininko skirmi\xc5\xa1eri\xc5\xb3. Juos pasi\xc5\xb3sdavo u\xc5\xbeimti teritorij\xc4\x85 apie m\xc5\xab\xc5\xa1io lauk\xc4\x85, trukdyti \xc5\xbeygiuojan\xc4\x8diam, m\xc5\xab\xc5\xa1io lauke besirikiuojan\xc4\x8diam ar stovykloje besiilsin\xc4\x8diam prie\xc5\xa1ui. Atakuojant savai falangai psilus at\xc5\xa1aukdavo, ir \xc5\xa1ie i\xc5\xa1sid\xc4\x97stydavo u\xc5\xbe savi\xc5\xa1ki\xc5\xb3 rikiuot\xc4\x97s ar u\xc5\xbe jos sparn\xc5\xb3. Jie vengdavo kirstyni\xc5\xb3 su geriau ginkluotais prie\xc5\xa1ais.\n_START_SECTION_\nPsilai Bizantijos imperijoje\n_START_PARAGRAPH_\nBizantijos kariuomen\xc4\x97je psilais vadino visus lengvuosius p\xc4\x97stininkus, nepriklausomai nuo j\xc5\xb3 \xc5\xa1arvuot\xc4\x97s. Psilus irgi naudojo kaip skirmi\xc5\xa1erius, ta\xc4\x8diau da\xc5\xbenai juos i\xc5\xa1rikiuodavo eil\xc4\x97mis u\xc5\xbe sunki\xc5\xb3j\xc5\xb3 p\xc4\x97stinink\xc5\xb3 gret\xc5\xb3 arba tarp j\xc5\xb3. Bizantijos psilai da\xc5\xbeniausiai b\xc5\xabdavo ginkluoti lankais."